Stappe vir vroue om skuld te bestuur - Jou Geld | Solidariteit WêreldJou Geld | Solidariteit Wêreld
Tuis › Artikels › Stappe vir vroue om skuld te bestuur
Al is Vrouemaand nou iets van die verlede, het dit geensins vroue se verpligtinge laat verdwyn nie. Suid-Afrikaanse vroue het deursettingsvermoë wat in vandag se uitdagende tye sterk na vore kom. Vroue kan ook by beroepsgildes aansluit om uitdagings in hul beroep met andere te deel.
"Suid-Afrikaanse vroue dra die wêreld se laste op hulle skouers en ek staan verstom oor die krag wat hulle voortdurend toon wanneer hulle teëspoed in die gesig staar," sê Carla Oberholzer, skuldadviseur by DebtSafe.
Vroue moet soms onthou die energie wat jy spandeer om jou finansies te ignoreer (want alles lyk en voel nutteloos), veroorsaak net meer spanning in jou lewe. Wanneer jy geleidelik 'n skuldbestuursplan in werking stel sal jy jouself bemagtig deur insig te hê in jou finansies en te weet hoe om jou situasie te bestuur.
DebtSafe stel die volgende vyf stappe voor wat vroue kan gebruik om seker te maak dat hulle hul skuld suksesvol bestuur:
Oorsig oor finansiële situasie
Kry eerstens 'n algehele prentjie oor jou finansiële situasie (hetsy dit goed of sleg lyk). Jy kan jou bankstate van die vorige maande neem, dit ondersoek (om te identifiseer waar die probleemareas is) en dan besluit in watter toekomstige posisie jy jouself eerder wil sien.
Jy kan jou skuld-tot-inkomste-skaal bepaal deur al jou skuldbedrae bymekaar te tel, dit te deel (÷) deur die inkomste voor aftrekkings (bruto inkomste), met 100 te vermenigvuldig (x) en die persentasie (%) te bereken. Indien die skuldverhouding hoër is as 60% is dit 'n waarskuwingsteken wat aandui dat jy te veel skuld het, en dat jy daarom proaktief te werk moet gaan om jou skuld te herstel.
Rangskik skuld as "goed" of "sleg"
Deur jou skuld te rangskik of te kategoriseer, sal jy sien watter skuld jy eerste uit die weg moet ruim. 'n Huislening of -verband (wat langtermynwaarde het) kan byvoorbeeld as "goeie" skuld gesien word, teenoor "slegte" skuld, soos 'n duur kredietkaart met 'n hoë rentekoers (wat nie hulle finansiële welstand verbeter nie). Laasgenoemde moet daarom spoedig en eerste gedelg word.
Dit is noodsaaklik om 'n begroting op te stel wat aan jou behoeftes voldoen. Daar is verskeie opsies om te gebruik – van selfoontoepassings tot aanlyn template of selfs die ou tradisionele metode om maar net vir jou 'n boekie te kry waarin jy al jou uitgawes neerskryf jou begroting haarfyn uitwerk.
Begrotinggebruik vir doeltreffende skuldbestuur
Sodra jy 'n begroting opstel, kan jy dit voortdurend gebruik, aanpas na behoefte en dit ook gebruik om finansiële keuses te maak waarby jy sal baat vind, byvoorbeeld om 'n spaarplan te begin of om jou skuld op die beste wyse af te betaal. 'n Boekie help altyd want dan kan jy een kant skryf wat die balans is en dit elke maand oordra sodat jy presies weet wat nog uitstaande is. Al leef ons deesdae met apps bly dit die heel beste manier.
Hierdie vyf-stap-skuldbestuursplan, sal nie net 'n uitwerking op jou persoonlike lewe hê nie, maar ook 'n rimpeleffek wat die huishouding, familie en vriende positief kan beïnvloed.
Herstel jou skuldsituasie deur Carla Oberholzer te e-pos by info@debtsafe.co.za of SMS jou naam en van na 30898 (gratis SMS).
Sluit gerus aan by een van Solidariteit se beroepsgildes om 'n verskil in jou toekoms te maak. 'n Solidariteit Beroepsgilde is 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om die beroep te beskerm, vir jongmense loopbaangeleenthede te skep, as waghond toesig te hou oor die beroep, en met werkbare oplossings vir uitdagings vorendag te kom. Besoek https://gildes.solidariteit.co.za/